
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010

PL.x. 720/2009


           AVIZ

asupra proiectului de Lege privind retrocedarea către Biblioteca Academiei a unor documente istorice, reţinute în mod abuziv la Arhivele Naţionale ale României
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind retrocedarea către Biblioteca Academiei a unor documente istorice, reţinute în mod abuziv la Arhivele Naţionale ale României, trimis cu adresa nr. PL.x. 720 din 21 decembrie 2009, înregistrat cu nr. 31/1210 din 21 decembrie 2009.
 Proiectul de lege a fost adoptat de Senat în şedinţa din 16 decembrie 2009, în calitate de primă Cameră sesizată.
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Proiectul de lege are ca obiect de reglementare restituirea către Biblioteca Academiei a unor documente reţinute în mod abuziv de către Arhivele Naţionale ale României, în perioada iunie 1978 – octombrie 1979.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut proiectul de lege  în şedinţa din 2 februarie 2010.
Membrii comisiei au examinat proiectul de lege supus avizării, expunerea de motive, punctul de vedere al Guvernului nr. 3552 din 4 septembrie 2001, care nu susţine adoptarea acestuia şi avizul favorabil, cu observaţii şi propuneri, al Consiliului Legislativ, aviz cu nr.576 din 18 iunie 2001.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de Lege privind retrocedarea către Biblioteca Academiei a unor documente istorice, reţinute în mod abuziv la Arhivele Naţionale ale României, întrucât iniţiativa legislativă încalcă prevederile art.19 din Legea nr.16/1996 a Arhivelor Naţionale, potrivit căruia “documentele care fac parte din Fondul  Naţional al României o dată intrate, potrivit legii, în depozitele Arhivelor Naţionale şi/sau ale direcţiilor judeţene ale Arhivelor Naţionale, nu mai pot fi retrase din administrarea acestora, cu excepţia celor predate în custodie.” Documentele care fac obiectul acestei iniţiative legislative au fost predate Arhivelor spre administrare permanentă şi nu în custodie, fiind o măsură luată în concordanţă cu practica internaţională de delimitare a două domenii de activitate, respectiv arhive şi biblioteci, precum şi a materialelor conservate de fiecare instituţie de acest gen. Arhivele Naţionale au dat Bibliotecii Academiei documentele istorice preluate, în mod eşalonat, pentru a le microfilma şi pentru a pune copiile respective la dispoziţia cercetătorilor interesaţi.
În raport de obiectul şi conţinutul reglementării,  proiectul de lege  face parte din categoria legilor ordinare, urmând a fi dezbătut şi adoptat de plenul Camerei Deputaţilor cu respectarea prevederilor Constituţiei României din 1991. 

                       PREŞEDINTE,                          
SECRETAR,

                        Daniel Buda                              Gabriel Andronache
Consilier,

Rodica Penescu

